Ramaphosa wek agterdog oor magsgrypplan, sê DAVoorblad van die dokument soos verskaf deur die DA Die Demokratiese Alliansie het ŉ formele reaksie van pres. Cyril Ramaphosa ontvang oor sy parlementêre vraag oor die oorsprong en status van ŉ geheime staatsdokument wat uitgelek het. Volgens die DA word ontstellende grondwetlike voorstelle in die dokument gemaak. “Die DA het verlede maand die dokument onthul en tot dusver het nog niemand in die ANC of die regering die egtheid daarvan ontken of die inhoud ontken nie,” het Cilliers Brink, die DA se skaduminister oor samewerkende regering en tradisionele sake, in ŉ verklaring gesê. “Ons het die president die geleentheid gebied om die saak op te klaar, maar sy reaksie laat bloot agterdog wek.” Die dokument, wat deur ŉ staatsamptenaar aan die DA uitgelek is, stel voor dat beheerrade met uitvoerende magte permanent aangestel word. Dit verskyn op die briefhoof van Nkosazana Dlamini-Zuma, minister van samewerkende regering en tradisionele sake, en is as “hoogs vertroulik” gemerk. “Die onbekende outeur beskryf die regering se reaksie op die Covid-19-pandemie as ‘voorbeeldig’ en stel voor dat dit alles die geleentheid skep om mag in die hande van die nasionale regering te sentraliseer. Dit word voorgestel onder die dekmantel van die distriksontwikkelingsmodel – ŉ plaaslikeregeringsbeleid-inisiatief wat Covid-19 voorafgegaan het, maar dit het só min substansie, dat mens byna enigiets daaronder sou kon inpas.” Brink het gesê as die hoogs vertroulike dokument nie ŉ breedvoerige poets is nie, as gesprekke binne die Ramaphosa-administrasie inderwaarheid aangespoor word deur planne van ŉ nuwe beheer- en kontrolestelsel van die regering, dan moet Suid-Afrikaners betyds in kennis gestel word daarvan. “In sy reaksie versuim pres. Ramaphosa egter om hoegenaamd na die hoogs geheime dokument te verwys (klik hier om die dokument te sien). Hy versuim om te sê of hy die dokument al gesien het, of dit van ŉ regeringsbron af kom en of hy met die voorstelle saamstem. Die president kon die geleentheid gebruik het om duidelik en in eenvoudige taal te sê dat die dokument nie die planne of beleid van sy regering verteenwoordig nie. Sy ontwykende reaksie stel die teenoorgestelde voor.” Die DA glo dat die president se reaksie nie voldoen aan die standaarde wat deur die reëls van die Nasionale Vergadering gestel is nie – wat vereis dat die uitvoerende raad aanspreeklik moet wees aan die parlement. “Ons sal die speaker skriftelik versoek om die president te beveel om ŉ omvattende reaksie te lewer.”